ประกาศการท่าเรือแห่งประเทศไทย เรื่อง การเรียกเก็บค่าธรรมเนียมพิเศษการใช้น้ำมันของการให้บริการเรือลากจูง

ประกาศการท่าเรือแห่งประเทศไทย
ประกาศการท่าเรือแห่งประเทศไทย
เรื่อง
การเรียกเก็บค่าธรรมเนียมพิเศษการใช้น้ำมันของการให้บริการเรือลากจูง
 

เพื่อเป็นการบรรเทาผลกระทบจากราคาน้ำมันเชื้อเพลิงที่ปรับตัวสูงขึ้นต่อต้นทุน
การให้บริการเรือลากจูง ทั้งภาครัฐและเอกชน การท่าเรือแห่งประเทศไทยในฐานะผู้กำกับดูแลการกำหนดอัตราค่าภาระและค่าธรรมเนียมต่างๆ
จึงขอประกาศเรียกเก็บค่าธรรมเนียมพิเศษการใช้น้ำมันของการให้บริการเรือลากจูง ทั้งที่ท่าเรือกรุงเทพและท่าเรือแหลมฉบัง
จากเจ้าของหรือตัวแทนเจ้าของเรือ

อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ และ ข้อ ๔ ข้อ ๑๓ ของระเบียบการท่าเรือแห่งประเทศไทย ว่าด้วยการใช้ท่าเรือบริการและความสะดวกต่างๆ
พ.ศ. ๒๕๔๔ จึงให้กำหนดค่าธรรมเนียมพิเศษการใช้น้ำมันของการให้บริการเรือลากจูง (ไม่รวมภาษีมูลค่าเพิ่ม)
ในอัตราดังนี้
๑. ค่าธรรมเนียมพิเศษการใช้น้ำมันของการให้บริการเรือลากจูง
๑.๑ ท่าเรือกรุงเทพ
๑.๑.๑ เรือลากจูงต่ำกว่า ๒,๐๐๐ แรงม้า
๖๐๐.- บาท / ชั่วโมง
๑.๑.๒ เรือลากจูงตั้งแต่ ๒,๐๐๐ แรงม้าขึ้นไป
๑,๓๐๐.- บาท / ชั่วโมง
๑.๒ ท่าเรือแหลมฉบัง ๑,๕๐๐.-
บาท / ชั่วโมง
๒. ค่าธรรมเนียมพิเศษตามข้อ ๑ เศษของชั่วโมงไม่ถึง
๓๐ นาที คิด ๓๐ นาที เกิน ๓๐ นาทีไม่ถึงหนึ่งชั่วโมงคิดหนึ่งชั่วโมง
๓. ให้มีการปรับปรุงแก้ไขอัตราค่าธรรมเนียมพิเศษการใช้น้ำมันของการให้บริการเรือลากจูงทุกวันที่
๑ เมษายน และวันที่ ๑ ตุลาคม ของทุกปี โดยใช้ผลต่างของราคาน้ำมันดีเซลของ บริษัท
ปตท. จำกัด (มหาชน) ระหว่างราคาเฉลี่ยในระยะเวลา ๖ เดือนที่ผ่านมาเปรียบเทียบกับราคาเฉลี่ยทั้งปีของปี
๒๕๔๗

ทั้งนี้ ตั้งแต่วันที่ ๓๐ ตุลาคม ๒๕๔๙ เป็นต้นไป[๑]


ประกาศ
ณ วันที่ ๔ ตุลาคม พ.ศ. ๒๕๔๙
ศิริ
จิระพงษ์พันธ์
กรรมการ
การท่าเรือ ฯ รักษาการแทน
ผู้อำนวยการ
การท่าเรือแห่งประเทศไทย
หมายเหตุ
:- เหตุผลในการออกประกาศ ฯ เนื่องจากราคาน้ำมันเชื้อเพลิงได้ปรับสูงขึ้น อย่างต่อเนื่องเป็นผลกระทบต่อต้นทุนกิจการขนส่งทุกประการ
และการประกอบการท่าของกิจการท่าเรือทั้งภาครัฐและเอกชนทั้งส่วนท่าเรือกรุงเทพ ท่าเรือแหลมฉบังโดยตรง
โดยเฉพาะอย่างยิ่งการให้บริการเรือลากจูงซึ่งมีต้นทุนค่าใช้จ่ายน้ำมันเชื้อเพลิงในอัตราสูง
และผู้ประกอบการเอกชนไม่สามารถรองรับภาวะการขาดทุนได้ คณะกรรมการศึกษาวิเคราะห์โครงสร้างและต้นทุนค่าภาระและค่าบริการของท่าเรือกรุงเทพและท่าเรือแหลมฉบัง
จึงพิจารณาดำเนินการออกประกาศ การท่าเรือแห่งประเทศไทย ฉบับนี้

















วัชศักดิ์/ผู้จัดทำ
๑๖
พฤศจิกายน ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๑๖ ง/หน้า ๒๖/๘ พฤศจิกายน ๒๕๔๙